Nabi

Nabi dalam Islam merujuk kepada orang yang diberi wahyu (ajaran Islam yang mengandungi peraturan tertentu) oleh Allah sebagai panduan hidup, sementara rasul pula adalah nabi yang diperintahkan Allah untuk menyampaikan wahyu tersebut kepada manusia sejagat pada zamannya. Rasul dan nabi terakhir ialah Nabi Muhammad yang ditugaskan untuk menyampaikan Islam dan peraturan yang khusus kepada manusia di zamannya sehingga hari kiamat.Tafsir Surat Al-Ahzab, ayat 39-40 Selepas kematiannya, tugasnya itu wajib disambung oleh orang Islam yang menjadi umatnya. Sebagai seorang Islam, perlu patuh kepada Rukun Iman yang kedua iaitu percaya kepada Nabi-Nabi dan Rasul-Rasul.

 Beriman kepada Nabi-Nabi dan Rasul-Rasul 

Iman terhadap para Rasul. Iman terhadap Rasul (Muhammad) dalilnya aqli, kerana pengetahuan akan Al-Quran sebagai kalam Allah dan ia dibawa oleh Rasul (Muhammad) adalah sesuatu yang dapat diindera. Dengan mengindera Al-Quran dapat diketahui bahawa Muhammad itu Rasulullah. Hal itu dapat dijumpai sepanjang zaman dan setiap generasi. 

Sedangkan Iman terhadap para Nabi dalilnya adalah naqli, kerana dalil (bukti) kenabian para Nabi –iaitu Mukjizat-Mukjizat mereka- tidak dapat diindera kecuali oleh orang-orang yang sezaman dengan mereka. Bagi orang-orang yang datang setelah mereka hingga zaman sekarang bahkan sampai kiamat pun, mereka tidak menjumpai mukjizat tersebut. Bagi seseorang tidak ada bukti yang dapat diindera atas kenabiannya. Kerana itu bukti atas kenabiannya bukan dengan dalil aqli melainkan dengan dalil naqli. 

Lain lagi bukti atas kenabian (Muhammad) yang berupa mukjizat beliau. Mukjizat tersebut (selalu) ada dan dapat diindera, iaitu Al-Quran. Jadi dalilnya adalah aqli.

 Jumlah Nabi dan Rasul 

Tidak diketahui berapakah jumlah para nabi tetapi adalah dianggarkan mereka berjumlah lebih kurang 124,000 orang manakala para rasul pula dianggarkan berjumlah 315 orang berdasarkan hadis oleh Imam At-Tabrani yang meriwayatkan dari Abu Umamah bahawa seorang laki-laki bertanya (kepada Nabi Muhammad),”Wahai Rasulullah, apakah Adam adalah seorang nabi?” Baginda menjawab,”Ya.” Kemudian orang itu bertanya,”Berapa masa antara dia dengan Nuh?” Baginda menjawab,”10 abad.” Lelaki itu bertanya lagi,”Berapa masa antara Nuh dengan Ibrahim?” Baginda menjawab,”10 abad.” Lelaki itu bertanya lagi,”Wahai Rasulullah berapakah jumlah para rasul?” Baginda menjawab,”315.” Orang-orang yang meriwayatkan (hadis ini) adalah orang-orang yang boleh dipercayai.

 Ulul Azmi 

Ulul Azmi adalah gelaran yang diberikan kepada para rasul yang memiliki kedudukan tinggi/istimewa kerana ketabahan dan kesabaran yang luar biasa, dalam menyebarkan agama Islam (Tauhid al-Islami).

Di antara 25 rasul, terdapat 5 orang rasul yang mendapatkan gelaran Ulul Azmi. Ulul Azmi adalah gelaran yang diberikan kepada rasul Allah yang memiliki ketabahan yang luar biasa dalam menyampaikan risalahnya.

Antara yang telah mendapat gelaran Ulul Azmi adalah

 Nuh
 Ibrahim 
 Musa 
 Isa 
 Muhammad

Susur galur Rasul utama menurut tradisi IslamGarisan bertitik menandakan susuran jalur generasi yang panjang

 Rasul yang wajib diketahui 

Antara para nabi dan rasul yang wajib orang Islam ketahui ialah:

 Adam (Manusia pertama diciptakan oleh Allah)
 Idris
 Nuh
 Hud
 Saleh
 Ibrahim (bapa kepada Nabi Ismail & Nabi Ishaq)
 Luth (anak saudara Nabi Ibrahim)
 Ismail (anak Nabi Ibrahim & saudara tiri Nabi Ishaq)
 Ishaq (anak Nabi Ibrahim & saudara tiri Nabi Ismail)
 Ya'akub (anak Nabi Ishaq)
 Yusuf (anak Nabi Ya'akub)
 Ayub
 Syu'aib (bapa mertua Nabi Musa)
 Musa (saudara Nabi Harun)
 Harun (saudara Nabi Musa)
 Zulkifli
 Daud (bapa Nabi Sulaiman)
 Sulaiman (anak Nabi Daud)
 Ilyas
 Ilyasa’
 Yunus
 Zakaria 
 Yahya (anak Nabi Zakaria & duapupu kepada Nabi Isa)
 Isa
 Muhammad (Penghulu segala Nabi & Rasul, juga sebagai Nabi & Rasulullah terakhir diutuskan Allah ke muka bumi)

Sebahagian daripada nabi dan rasul ini diberikan kitab.

 Pautan Luar 
Salasilah Nabi dan Rasul


Kategori:Teologi Islam